TARYBOS REGLAMENTAS (EB) Nr. 501/2007
2007 m. gegužės 7 d.
iš dalies keičiantis Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
Išsiplėtus Europos Sąjungai, labai išaugo mažųjų ir vidutinių įmonių (MVĮ), naudojančių neapdorotą nelegiruotąjį aliuminį gatavų pramoninių prekių ir pusgaminių gamybai. Be to, rinkos padėtis Europos Sąjungoje žymiai pasikeitė pasauliniams pramonės holdingams įsigijus Bendrijos pramonės įmonių tarifinius akcijų paketus ir toliau vykstant aliuminio gamintojų koncentracijai pasaulio rinkoje. Tuo pat metu elektros energijos kainos, kurios yra svarbus nelegiruotojo aliuminio gamybos sąnaudų veiksnys, smarkiai išaugo, o dėl pasaulio ekonomikos vystymosi atsirado aliuminio žaliavos tiekimo stoka.
(2)
Dėl šių veiksnių smarkiai išaugo aliuminio žaliavos kainos ir labai daug nepriklausomų mažųjų ir vidutinių nelegiruotojo aliuminio vartotojų nebegali įsigyti šio muitais neapmokestinto produkto. Taigi 6 % muito mokėjimas už bazinę žaliavą kelia pavojų tokių bendrovių konkurencingumui, ir gali būti, kad tokios bendrovės nebepajėgs išsilaikyti.
(3)
Dėl šių bendrovių pasitraukimo iš Bendrijos rinkos tikrai sumažėtų aliuminio produktų pusgaminių konkurencija šioje rinkoje. Be to, tokių bendrovių pasitraukimas turėtų neigiamos įtakos užimtumui Bendrijoje, visų pirma kai kuriose naujųjų valstybių narių kaimo vietovėse. Todėl iš dalies sustabdžius muitų taikymą nelegiruotajam aliuminiui, tam tikru mastu būtų padidintas MVĮ konkurencingumas ir pagerėtų gatavų aliuminio produktų ir jų pusgaminių konkurencingumas Bendrijos rinkoje.
(4)
Ši padėtis turi būti vertinama atsižvelgiant į muitų taikymo sustabdymo poveikį nelegiruotąjį aliuminį gaminančioms įmonėms, kurios dar veikia Bendrijoje ir šalyse, sudariusiose susitarimą dėl lengvatinių tarifų susitarimą su Europos Sąjunga. Beveik visos šios įmonės tiesiogiai arba netiesiogiai priklauso dideliems pramonės holdingams, esantiems už Europos Sąjungos ribų. Šiose įmonėse pagamintas ir be muito tiekiamas aliuminis daugiausia vartojamas tolesniam perdirbimui šiems holdingams priklausančiose bendrovėse. Tik palyginti mažą muitais neapmokestinto nelegiruotojo aliuminio dalį gali įsigyti nepriklausomos MVĮ. Vis dėlto, atsižvelgiant į palyginti aukštą 6 % įprastinę muito normą, autonominis dalinis šio muito taikymo sustabdymas turės įtakos šių bendrovių produkcijos ir kitų perdirbimo operacijų pelningumui dėl padidėjusios perdirbus gautų produktų ir aliuminio žaliavos, parduodamos atviroje rinkoje nepriklausomoms bendrovėms, kainų spaudimo.
(5)
Atsižvelgiant į šią padėtį, atrodo tikslinga iš dalies sustabdyti autonominės muitų normos taikymą. Taip nepriklausomos MVĮ galės sumažinti sąnaudas ir patirti naudos iš žymiai padidėjusio konkurencingumo.
(6)
Šis autonominio muito neapdorotam nelegiruotajam aliuminiui taikomas dalinis sumažinimas yra tikslingas siekiant atitinkamų ūkio subjektų interesų pusiausvyros.
(7)
Atsižvelgiant į galimus būsimus neapdoroto nelegiruotojo aliuminio rinkos pokyčius, reikėtų numatyti peržiūrą praėjus trejiems metams nuo šio reglamento įsigaliojimo.
(8)
Kadangi dalinis taikymo sustabdymas turėtų būti taikomas visiems produktams, kurių KN kodas yra 7601 10 00, ir atsižvelgiant į nuolatinį priemonės pobūdį, Tarybos reglamento (EEB) Nr. 2658/87 (1) I priedas turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I priedo antros dalies („Muitų sąrašas“) XV skyriaus 76 skirsnyje 3 skilties prie KN kodo 7601 10 00 tekstas pakeičiamas taip:
„6 (2)
2 straipsnis
Praėjus trejiems metams nuo šio Reglamento įsigaliojimo, Taryba, remdamasi Komisijos pasiūlymu, gali 3 % pakoreguoti neapdorotam nelegiruotajam aliuminiui, kurio KN kodas yra 7601 10 00, autonominio muito normą.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2007 m. gegužės 7 d.